נעמי חשמונאי

נעמי חשמונאי (נולדה ב-27 באוקטובר 1984) היא מוזיקאית ומשוררת ישראלית.

ביוגרפיה

נולדה וגדלה בחיפה למשפחה דתית. בנעוריה יצאה בשאלה, ובמהלך לימודיה באוניברסיטה חזרה בתשובה מתוך זיקה לחסידות ברסלב. כיום חיה באורח חיים מסורתי.

ב-2014 החלה להופיע עם שיריה בליווי פסנתר וגיטרה, ובאותה תקופה נוצר שיתוף פעולה בינה לבין המוזיקאי אמיר צורף. כעבור שנתיים הוציאה בהפקה עצמאית את אלבומה הראשון, "שמונה שורות", בהפקת צורף, ובו עשרה שירים שכתבה והלחינה. האלבום זכה לביקורות טובות: ב"הארץ" כתב בן שלו כי "יש ב'שמונה שורות' גם להט וגם תבונה, גם צעקה וגם תפילה חרישית, ויש בו קפיצת אמונה, תרתי משמע". המבקר יוסי חרסונסקי כתב: "יש במוזיקה של נעמי חשמונאי עומק ויופי שנוגעים באמת הצרופה שלה... היא אינה מחפשת להיט. חשובה לה האמירה". באותה שנה זיכה אותה האלבום בפרס שר החינוך לתרבות יהודית בתחום המוזיקה, לצד אביהו מדינה.

לחשיפה רבה זכתה בסוף 2016, כשנבחרה לפתוח את פרויקט השירה המצולם "כאן שיר" בתאגיד השידור הישראלי עם שירה "אישה עם כיסוי ראש". עד ספטמבר 2019 צפו בסרטון יותר מ-200 אלף איש בפייסבוק וביוטיוב. בשיר מתחה חשמונאי ביקורת על היחס לאישה בציונות הדתית ובציבור החילוני גם יחד, ועל כך אמרה בריאיון: "אני מרגישה שלפעמים הפלורליזם חוטא בסלקטיביות, וחופש דעה נתון רק למי שחושב בדיוק כמונו. כמי שחיה בין שני העולמות וחווה על בשרי את הפיצול שבין המחנות, החילוני והדתי, אני מקווה שלא אצטרך להכריע ביניהם... אני רוצה שלא יצמצמו אותי לדמות האישה עם כיסוי הראש. ובכלל, אני לא רוצה לסמן ולקבוע את 'תחום השבת' שלי". ב-2017 צילמה סרטון נוסף ל"כאן" ובו הביעה את עמדתה בסוגיית האיסור על האזנה לשירת נשים בקהל דתי וחרדי.

במקביל החלה לפרסם שירה בעיתונים ובכתבי עת, בהם "הארץ", "ידיעות אחרונות" ו"הו!". בשנת 2023 הוציאה את ספר שיריה הראשון, "בסוד החשמל".

שיתופי פעולה

חשמונאי שיתפה פעולה והופיעה עם מוזיקאים רבים, בהם אמיר צורף, אסף אמדורסקי, יהוא ירון, תמר אייזנמן, דוד פרץ, אביב גדג', שי צברי, שלום גד, יוסי בבליקי ושני פלג. בפסטיבל הפסנתר 2018 העלתה מופע משותף עם הזמרת לונא אבו נסאר, ובאותה שנה השתתפה במופע מחווה משירי גבריאל בלחסן שנערך בפסטיבל אינדינגב ובמקומות נוספים. בתחילת 2019 ערכה עם עומר ולדמן ערב מחווה למשורר יאיר הורביץ, ובו השתתפו בין השאר חדוה הרכבי, שמעון אדף, אנה הרמן, עינב ג'קסון כהן ועודד כרמלי. לכבוד המופע הלחינה וביצעה את שירו של הורביץ, "שיר ילדים". בסוף אותה שנה שרה את השיר "נצח מיותר" באלבום "מיתולוגיה שלמה מתחת לציפורניים" שיצרו שמעון אדף וחיים רחמני בשם "דליה שושן".

יצירותיה
שירה

בסוד החשמל, פרדס, 2023

מוזיקה

שמונה שורות, 2016

קישורים חיצוניים

 בסוד החשמל, הוצאת פרדס
שירים:
 נעמי חשמונאי, שמונה שורות, באתר bandcamp
 קליפ לשיר "איך זה", מתוך "שמונה שורות" (בימוי: שחף רם)
 קליפ לשיר "נבל", מתוך "שמונה שורות" (בימוי: שחף רם)
 בושה, בפסטיבל אינדינגב 2016
 שיר ילדים מאת יאיר הורביץ, במופע מחווה בלבונטין 7, 24.2.19
 אישה עם כיסוי ראש, תאגיד השידור כאן
 תגובה לסרטון על שירת נשים, תאגיד השידור כאן
 שיר: אל תצא לאור, ידיעות אחרונות, 7.10.18
 שיר: אמא שורפת עולם, הארץ, 30.10.18
 
 

ראיונות:
 שלומי חתוכה, "ברית מילה" עם נעמי חשמונאי, כאן, 6.9.23
 בן שלו, מה הקשר בין רוקנ'רול לחסידות, הארץ, 17.1.16
 רחלי ריף, "בין צעקה לתפילה: נעמי חשמונאי חסידת רוק", מקור ראשון, 26.1.17
 תמר רותם, "אני הולכת לאכול את שאריות החילוניות שלכם: נעמי חשמונאי עושה רוק כהלכה", דה מרקר, 6.4.17
 נטע עמית, "לונא אבו נסאר ונעמי חשמונאי מעלות מופע משותף בפסטיבל הפסנתר, ולא מוכנות שתקראו לזה 'דו קיום'", פוליטיקלי קוראת, 8.10.18

הערות שוליים

מוזיקאיות ישראליות
מוזיקאים ישראלים
משוררות ישראליות
משוררים ישראלים
זמרות ישראליות
זמרים ישראלים
אמניות ישראליות שחזרו בתשובה
אמנים ישראלים שחזרו בתשובה
משוררים כותבי עברית
משוררות כותבות עברית
זמרים השרים בעברית
זמרות השרות בעברית
זוכי פרס שר החינוך לתרבות יהודית
זוכות פרס שר החינוך לתרבות יהודית
בוגרות אולפנות
ישראליות שנולדו ב-1984
ישראלים שנולדו ב-1984